เตรียมจัดฉลอง 240 ปี กรุงรัตนโกสินทร์ น้อมรำลึกพระมหากรุณาธิคุณแห่งราชวงศ์จักรี 20 - 24 เมษายนนี้
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ตามที่รัฐบาลได้มอบหมายให้กระทรวงวัฒนธรรมจัดงานเนื่องในโอกาสครบรอบปีการสถาปนากรุงรัตนโกสินทร์ เพื่อน้อมรำลึกในพระมหากรุณาธิคุณในพระบาทสมเด็จพระพุทธยอดฟ้าจุฬาโลกมหาราช และพระมหากษัตริย์แห่งพระบรมราชจักรีวงศ์ทุกพระองค์ ซึ่งดำเนินการมาตั้งแต่ปี 2557 สำหรับปีนี้ได้เตรียมจัดงาน ใต้ร่มพระบามี 240 ปีกรุงรัตนโกสินทร์ ภายใต้หัวข้อ “พระบารมีปกเกล้าทั่วหล้าปวงประชา” ระหว่างวันที่ 20-24 เมษายน 2565 ที่พิพิธภัณฑสถานแห่งชาติ พระนคร โรงละครแห่งชาติ และบริเวณพื้นที่รอบเกาะรัตนโกสินทร์ เพื่อสร้างงาน สร้างรายได้สู่ชุมชน เพื่อกระตุ้นเศรษฐกิจฐานรากและฟื้นฟูการท่องเที่ยวเชิงวัฒนธรรมภายในงานมีกิจกรรมใน 9 พื้นที่ อาทิ การแสดง แสง สี เสียง ที่พิพิธภัณฑสถานแห่งชาติ พระนคร และโรงละครแห่งชาติ พิธีบำเพ็ญกุศลและทำบุญตักบาตร ที่วัดพระเชตุพนวิมลมังคลาราม พิธีบวงสรวงที่ศาลหลักเมือง ไหว้พระเสริมสิริมงคลและเที่ยวยลชมวังรอบเกาะรัตนโกสินทร์ นิทรรศการรัตนโกสินทร์ การแสดงศิลปวัฒนธรรม ตลาดวัฒนธรรมที่สวนสันติชัยปราการ สารพันอาหาร ย่านกะดีจีน-คลองสาน และกิจกรรมชุมชนอาเซียนใต้ร่มพระบรมโพธิสมภาร ที่หอศิลป์ร่วมสมัย ราชดำเนิน กำหนดจัดมาตรการโควิด-19 อย่างเคร่งครัด รวมทั้งประสานองค์การขนส่งมวลชนกรุงเทพ บริการรถโดยสารสาธารณะท่องเที่ยวรอบเกาะรัตนโกสินทร์ ทั้งนี้ได้มีการเตรียมพร้อมปรับรูปแบบการจัดงานรองรับสถานการณ์โควิด-19 เป็นแบบออนไลน์ควบคู่ด้วย